Trastorno bipolar

**Trastorno bipolar**,  antes conoci como *trastorno manico-depresivo* of *depresion manico*, ta un trastorno mental cronico caracterisa pa estadonan di animo severamente varia. Bipolar ta altera entre episodionan manico of hipomanico, y depresivo. 

E curso di e trastorno ta varia entre individuo. Den algun individuo, e episodionan no ta sucede pa añanan, mientras cu otronan ta experencia cambionan frecuente den nan estado di animo. Un estado di animo severamente eleva of asocia cu psicosis, ta wordo yama *mania*, y un estado di animo menos severo ta yama *hipomania*. Durante mania, un individuo ta comporta of ta sinti su mes sumamente energico, euforico of iritabel, y ta tuma desicionnan impulsivo, frecuentemente cu poco consideracion pa cu e consecuencianan. Ora e estadonan di animo ta altera rapidamente, e ta wordo yama *rapid cycling* ("ciclismo rapido"). Episodio mixto tambe por sucede, cu sintomanan di mania y depresion presente simultaneamente. Den algun caso, un periodo manico por dura añanan prome cu un episodio depresivo desaroya. 

E trastorno en general ta manifesta pa prome biaha durante of poco despues di adoloscencia, pero tambe por desaroya despues den bida. Acepta e diagnosis no ta facil, ya cu e sintimonan hopi biaha ta wordo experencia como parti di e individuo su personalidad. E trastorno por tin impacto significante pa cu funcionamento diario y calidad di bida.

Trastorno bipolar ta wordo trata generalmente cu remedi. Ademas, psicoeducacion, conosemento, y cuido propio por yuda preveni episodionan nobo.

E termino *trastorno manico-depresivo* a wordo introduci inicialmente door di e psikiatra Aleman, Emil Kraepelin. E termino *bipolar* a wordo uza pa prome biaha na 1953 door di Karl Kleist. E termino menos stigmatisa aki ta referi na e dos extremidad di e trastorno: mania y depresion.

## Clasificacion

E *Diagnostic and Statistical Manual of Mental Disorders (DSM)* ta distingui tres tipo prinsipal di trastorno bipolar:

* Trastorno bipolar I: E tipo aki ta encera por lo menos un episodio manico of mixto. Episodionan hipomanico of depresivo tambe por sucede. E variante aki ta parce mas tanto loke prome tabata wordo yama como *trastorno manico-depresivo*.
* Trastorno bipolar II: Tipo II ta encera por lo menos un episodio hipomanico y por lo menos un episodio depresivo. Sin cu episodio manico of mixto a tuma luga.
* Cyclotimia: E forma aki ta encera episodionan hipomanico ripiti, alterando cu periodonan di depresion menor y cansancio.

## Sintoma

### Epsiodio (hipo)manico
E sintoma di un episodio manico y hipomanico ta hopi similar, sinembargo generalmente mas severo den mania. Un episodio hipomanico pues tin biaha por pasa sin wordo nota. Sintomanan tipico ta inclui: 

# Sentido fuerte di autoconfiansa of grandiosidad.
# Un necesidad mengua di drumi (p.e., sinti sosega despues di solamente 3 ora di soño).
# Papia mas cu normal of presion pa sigui papia.
# Un fluho rapido di pensamentonan pasahero.
# Distraccion (p.e., facilmente distrai pa estimulo externo no importante of irelevante).
# Oumento di actividad dirgi riba un meta (social, trabou, scol, of sexual) of agitacion psicomotorico (p.e., actividad sin meta)
# Envolvimento excesivo den actividadnan riesgoso (p.e., compra incontrolabel, indiscrecion sexual, of inversionnan di negoshi turdi).

Un episodio manico hopi biaha tin impacto significo riba e funcionamento diario. E sintomanan menciona ta mas pronuncia. Den casonan severo, psicosis por desaroya, resultando den un predida cu realidad. Den situacionnan asina, ta necesario pa wordo hospitalisa pa cuido psikiatrico. Durante un fase manico, un persona por forma un riesgo pa su mes of otro.

### Episodio depresivo y mixto
E criterionan di un episodio depresivo denter di e trastrono bipolar ta similar na depresion clinico,  pero depresion bipolar tin su propio caracteristicanan, den otro palabra e ta presenta su mes clinicamente diferente, por ehempel den su transcurso, severidad, of sintomanan no tipico.

Den un episodio mixto, sintomanan di ambos depresion y (hipo)mania ta sucede simultaneamente. E combinacion di estado di animo deprimi y comportacion impulsivo ta aumenta e riesgo di comportacion di suicidio.